Šutaj Eštok, Matúš, poslanec NR SR (2021-11-23):
Ďakujem pekne za slovo. Vážené panie poslankyne, vážení páni poslanci, celý čas, odkedy ste prišli so svojou nezmyselnou a škodlivou novelou zákona o štátnej službe, vás HLAS – sociálna demokracia i ja osobne upozorňujeme na to, že návrh, s ktorým ste prišli, je nezmyselný, protiústavný a v absolútnom rozpore s vašimi volebnými sľubmi. Ako je však smutným zvykom, politické hľadisko je pre vás tisíckrát dôležitejšie ako skutočný dopad vašich nezmyselných zákonov na ľudí. Preto ste ako obvykle našli, naše pripomienky odignorovali a koaličným valcom ste si presadili to, čo ste chceli. Priznám sa, že je tragédiou Slovenskej republiky, keď sa máte dohodnúť na kľúčových opatreniach pre krajinu. Vtedy ste schopní vadiť sa, hádať sa pred kamerami celé mesiace a napokon prijmete paškvily, ktoré robia viac škody ako úžitku. Ale keď ide o vaše politické priority, na hony vzdialené prioritám ľudí, zrazu sa dohodnete hneď a bez problémov. Opakovane som vás upozorňoval, že váš krágľovací zákon, ktorého jediným cieľom je spustiť politické čistky v štátnej správe, je v absolútnom rozpore s predvolebnými sľubmi predkladateľov zo strany OĽANO. Asi päťstokrát pred voľbami a asi päťstokrát po voľbách Igor Matovič opakoval základný princíp, ktorý má podľa neho platiť v štátnej správe, že nesmie mať prednosť človek len preto, lebo má tú správnu stranícku knižku. Ale to by nebol Igor Matovič, váš šéf, aby svoj zásadný postoj nezmenil presne o 180 stupňov. Nielen pred voľbami, ale ešte mesiace po nich ako premiér vyhlasoval, že okresné úrady treba odpolitizovať a že je neprijateľné, aby sa posty prednostov úradov menili po-li-tic-ky. Pýtam sa, čo sa stalo o pár týždňov nato? Zrazu tieto posty sa stali tými najpolitickejšími v histórii Slovenskej republiky, pretože za žiadnej koaličnej vlády na Slovensku sa nestalo, aby si posty okresných prednostov sprivatizovala jedna jediná koaličná pseudostrana. A vo svojej fraške ste pokračovali ďalej. Namiesto tých otvorených výberových konaní, ktoré ste vy pred voľbami sľubovali, nie vtedajšia koalícia, vy ste sľubovali otvorené výberové konania, tak namiesto toho tu prišli zázračné riešenia na všetko, keď sa niekde v utajení schádzali vaše stranícke úderky. Stranícke úderky OĽANO a z ktorých na tajných konkurzoch zrazu vyskočili ako takí zajaci z klobúka desiatky nových prednostov okresných úradov. Bravó! No aj táto privatizácia okresných prednostov hnutím OĽANO sa vládnej koalícii ukázala ako nedostačujúca. Bolo vám to jednoducho málo. Tak na všetky úrovne predsa treba dosadiť svojich strýkov, tety, kamarátov a príbuzných. A to vám odpolitizovaná štátna správa jednoducho neumožňovala a práve preto, hybaj rýchlo, prišiel na pomoc tuná prítomný bývalý štátny tajomník pán Kyselica so svojím geniálnym pozmeňujúcim návrhom, ktorý obracia princípy štátnej správy naruby a rozbíja nielen politické, ale aj morálne princípy toho, na čom je štátna správa postavená, a robí zo štátnej správy iba akési politické odkladisko známych vládnej koalície. Nepočúvali ste nás ako obvykle, a tak vám to musela v odôvodnení povedať pani pre-zi-den-tka, keď vetovala tento paškvil. Váš paškvil totiž predstavuje vážny zásah do princípov politickej neutrality štátnej služby, princípu profesionality a princípu stability štátnej služby. Uvedené princípy mali brániť prepúšťaniu zamestnancov z osobitných a politických dôvodov a, naopak, udržať kvalifikovaných ľudí v štátnej správe. To vám napísala pani pre-zi-den-tka. Uvedenými zmenami sa výrazným spôsobom zasahuje do štruktúr miestnej štátnej správy, kde sú apolitickosť a profesionalita kľúčovým atribútom. Pani prezidentka rovnako napísala, že návrh je v rozpore s programovým vyhlásením vlády na roky ´20 až ´24, kde vláda chcela budovať profesionalitu a stabilnú pracovnú silu v štátnej službe. Toto vám bez príkras povedala pani prezidentka. Nie opozícia, ale pani prezidentka, ktorej môžeme vyčítať všetko, ale určite nie, že by bola opozičnou prezidentkou. Vám to však nestačilo, že ste si prijali váš krágľovací zákon, aby ste umožnili obsadiť štátnu správu vašimi kamarátmi a rodinnými príslušníkmi. Vy ste zároveň s takýmto zákonom schválili tzv. prílepok. Pán Krúpa, ja som veľmi zvedavý a budem pozorne sledovať tieto kroky, o ktorých ste pred chvíľou hovorili, že či sa stane, že napravíte túto chybu, pretože to bol práve zbor OĽANO, poslanci OĽANO, ktorí pred tromi rokmi tvrdili, že takýto postup prílepkov je protiústavný a že takto sa obchádza štandardný legislatívny proces. Dokonca ste to napadli na Ústavnom súde. Tak som veľmi zvedavý, ako s týmto prílepkom, ktorý môže reálne ovplyvniť chod Policajného zboru, naložíte. Budeme to pozorne sledovať. Váš aktuálny prílepok totiž má podriadiť vedúcich policajných funkcionárov absolútnemu politickému vplyvu a bude tak možné manipulovať akékoľvek trestné stíhanie. To, čo robíte teraz, budete v tom pokračovať ešte aj legálne. A znovu vám budem citovať zásadné výhrady pani prezidentky: „Schválená úprava nebola súčasťou poslaneckého návrhu a nebola prerokovaná ani schválená v súlade s § 94 ods. 3 zákona o rokovacom poriadku Národnej rady. Odôvodnenie, že uvedeným návrhom sa posilňuje kompetencia ministra vnútra, nie je úplne pravdivá, pretože rovnako sa posilňujú kompetencie riaditeľa SIS, ministerky spravodlivosti, ale aj riaditeľa NBÚ.“ Teda dotknutými zamestnancami nie sú iba po-li-caj-ti. Vy chcete ovládnuť všetky silové zložky. Vám to už nestačí. To vám povedala pani prezidentka! Preto vás chcem poprosiť, ak máte ešte trošku zdravého rozumu, panie poslankyne, páni poslanci, Slovenská republika potrebuje profesionálnu a odpolitizovanú štátnu službu, v ktorej majú priestor odborníci a nie synovcovia, strýkovia, kamaráti, milenky poslancov OĽANO. Je úplne e-vi-den-tné, že snahou vládnej koalície je urobiť zo štátnej služby odkladisko pre svojich známych a zbaviť sa bez uvedenia dôvodov všetkých, ktorí majú iný názor. Bude tu platiť slogan Igora Matoviča, len presne v opačnom znení, ako povedal, a to že prednosť v štátnej službe musí mať človek len preto, že má tú správnu stranícku knižku, stranícku knižku OĽANO. Vyzývam vás, aby ste nešli hlavou proti múru a prestali lámať cez koleno elementárne pravidlá demokracie. Schválili ste si krágľovací zákon, ktorý je v úplnom rozpore s vašimi predvolebnými sľubmi o odpolitizovaní štátnej správy. Dnes vám to na plné ústa povedala aj prezidentka Slovenskej republiky. Vyzývam teda koaličných poslancov, aby sa spamätali, aby ste sa vrátili z kratšej cesty a nespáchali tak ešte väčšie škody. Odmietnite, prosím, aspoň v dnešnom pokuse o reparát krágľovacie praktiky a ponechajte štátnej službe aspoň náznak apolitickosti a odbornosti. Inak sa nám ľahko stane, že aj tí poslední odborníci v službách štátu odídu do súkromného sektora alebo do zahraničia a správa štátu ostane na obraz vlády v rukách totálnych amatérov a zmätkárov. A ak sa Slovensko má pozviechať z tohto marazmu, kde ste ho priviedli za rok a pol vašej vlády, bude odborníkov a profesionálov priam zúfalo, zúfalo potrebovať. Ďakujem pekne za vašu pozornosť.